લોકો ઘણે મોટે ભાગે લાંબી અક્કલવાળા નથી હોતા. તેથી, એમને સીધે માર્ગે ચાલતા રાખવા માટે, બે વસ્તુઓનો, જરૂર પ્રમાણે, ઉપયોગ કરવામાં આવે છે. બધા જ ધર્મોમાં એવું છે. એ બે છે. ભય અને લાલચ. અમુક રીતે વર્તશો, તો નરકનાં ભયંકર દુઃખો વેઠવાં પડશે એવી બીક એક તરફ બતાવાય છે, અને અમુક રીતે વર્તશો, તો સ્વર્ગનાં સરસ સુખ ભોગવવા મળશે, એવી લાલચ બીજી તરફથી બતાવવામાં આવે છે. અબુધ માણસો એમાં શ્રદ્ધા રાખીને, ભયના માર્યા તથા લાલચના માર્યા, ઘેટાંનાં ટોળાંની જેમ, પોતપોતાના ધર્મના આગેવાનોની પૂંઠે પૂંઠે ચાલ્યાં જાય છે, અને તેથી, અમુક પ્રકારના અનર્થોથી તો એ બચવા પામે છે. જે એટલું યે નથી કરતાં તે પશુથી પણ હીણાં, ને ઘણી રીતે દુઃખી થનારાં હોય છે.